open-index/open-wikipedia-markdown huggingface dataset:
ספאד אס XIII

שמאל|ממוזער|250px|
**הספאד SPAD S. XIII** היה מטוס קרב דו כנפי, חד מנועי, תוצרת צרפת בתקופת מלחמת העולם הראשונה.

## תיאור
המטוס פותח ונבנה על ידי Société Pour L`Aviation et ses Dérivés (SPAD). הספאד היה ממטוסי הקרב הטובים במלחמת העולם הראשונה. נבנו מהדגם הזה 8,472 מטוסים. המטוס היה בשימוש בחילות האוויר במדינות הבאות: ארגנטינה, בלגיה, ברזיל, צ'כוסלובקיה, צרפת, יוון, איטליה, יפן, פולין, האימפריה הרוסית, סיאם, ספרד, טורקיה, ארצות הברית ואורוגוואי.

מטוסי הדגם הקודם S.VII היו בשרות מספטמבר 1916 אבל בתחילת 1917 הכניס חיל האוויר הגרמני לשימוש מטוס בעל ביצועים עדיפים והתעורר הצורך במטוס משופר. מטוס הספאד תוכנן על ידי Louis Béchereau. קודם תוכנן הדגם S. XII שלא זכה להצלחה ולאחר מכן הדגם המוצלח S. XIII.

במטוס היו שיפורים אווירודינמיים, שטח הכנפיים והגה הכוון הוגדלו. הותקן מנוע חדש גדול יותר ומכונת ירייה משופרת. השיפורים הביאו לביצועי טיסה וליכולת קרב משופרים. הספאד היה מטוס הקרב המהיר בזמנו הן ביחס למטוס הבריטי Sopwith Camel והן ביחס למתחרה הגרמני Fokker D.VII. הספאד התפרסם כמטוס חזק בעל יכולת לבצע צלילה מהירה. יכולת התמרון של המטוס במהירות נמוכה הייתה פחות טובה משל המתחרים. הקושי בשיוט והזדקרות חדה במהירות נמוכה גרמו קשיי נחיתה לטייסים לא מנוסים.

הטיסה הראשונה התבצעה ב-4 באפריל 1917 ולאחר חודש החלה ההספקה שלו לצבא צרפת. חילות אוויר נוספים ממדינות ההסכמה אימצו את המטוס כמטוס הקרב שלהן. חיל האוויר של ארצות הברית רכש 893 מטוסים מדגם זה וכמחציתם היו בשימוש גם בשנת 1920. את המטוסים הטיסו טייסי קרב מפורסמים מצרפת, איטליה וארצות הברית.

## נתונים טכניים
ממוזער|
* אנשי צוות: 1
* אורך: 6.25 מטר
* מוטת כנפיים: 8.25 מטר
* גובה: 2.60 מטר
* שטח כנף: 21.1 מטר מרובע
* משקל ריק: 566 קילוגרם
* משקל עמוס: 856 קילוגרם
* משקל מרבי בהמראה: 845 קילוגרם
* מנוע: 8 בוכנות צורת וי, Hispano-Suiza 8Be, הספק: 220 כוחות סוס

## ביצועים
* מהירות טיסה מרבית: 218 קמ"ש
* רום טיסה: 6,650 מטר
* קצב התרוממות: 2 מטר בשנייה

## נשק
* 2 מכונות ירייה ויקרס (Vickers machine guns), תחמושת בקוטר 7.7 מ"מ

## לקריאה נוספת
* Winchester, Jim. Fighter - **The World`s Finest Combat Aircraft - 1913 to the Present Day**. barnes & Noble Publishing, Inc. and Parragon Publishing. .

## קישורים חיצוניים

* SPAD S. XIII במוזיאון אוויר יאנקי
* SPAD S. XIII באתר מטוסים צבאיים
* SPAD S. XIII באתר ספרטקוס אדיוקשנאל
* SPAD S. XIII באתר אבאוט דוט קום
* SPAD S. XIII בהיסטוריה של התעופה
* SPAD S. XIII במגזין חיל האוויר

קטגוריה:מטוסי קרב מתוצרת צרפת
ונדי ריצ'רד

**ונדי ריצ'רד** (באנגלית: **Wendy Richard**; 20 ביולי 1943 - 26 בפברואר 2009) הייתה שחקנית אנגלייה הידועה בעיקר בשל תפקידה כמיס בראהמס בסדרה הקומית "מישהו מטפל בך?".

## קריירה
ונדי ריצ'רד נולדה בשם ונדי אמרטון במידלסברו שבצפון-מזרח אנגליה. היא למדה בפנימייה הפרטית Royal Masonic School  שבפאתי לונדון, ומאוחר יותר למדה משחק באקדמיית איטליה קונטי שבלונדון.

ריצ'רד קיבלה תפקיד טלוויזיוני ראשון ב-1961, וב-1962 ליוותה את מייק סארני בשירו "Come Outside", שהגיע למקום הראשון בטבלת המכירות של הסינגלים בבריטניה. פרסומה הגיע שנים ספורות מאוחר יותר, לאחר שהחלה לגלם את ג'ויס הארקר בסדרת הטלוויזיה "The Newcomers" בהפקת ה-BBC. במקביל, השתתפה בסדרות טלוויזיה ובסרטים, בעיקר בתפקידים משניים או בתפקידי אורח.

החל מ-1972 השתתפה בסדרה הקומית "מישהו מטפל בך?". ריצ'רד גילמה את דמותה של מיס בראהמס, צעירה בעלת מבטא קוקני כבד, ששימשה כעוזרתה של גב' סלוקומב במחלקת בגדי נשים. במקביל לירידתה של הסדרה מהמרקעים בראשית 1985, החלה לשחק בהפקה נוספת של ה-BBC, אופרת הסבון "איסטאנדרס". ריצ'רד גילמה את אחת הדמויות הבולטות בסדרה זו, פולין פאולר, במשך למעלה מעשרים שנה, עד למותה הטלוויזיוני של הדמות בשנת 2006. בתקופה הממושכת שבה השתתפה בשתי סדרות אלה, כמעט שלא השתתפה בסדרות טלוויזיה ובסרטים אחרים.

בשנת 2000 קיבלה ריצ'רד מהמלכה אליזבת השנייה תואר אבירות (MBE) בשל פועלה רב השנים בתחום הדרמה. בשנת 2007 הוענק לה פרס אופרות הסבון הבריטי על מפעל חיים.

## חייה האישיים
ריצ'רד הייתה נשואה שלוש פעמים לתקופות קצרות: לליאונרד בלאץ' (1974-1972), ויל ת'ורפ (1984-1980) ופול גלורני (1994-1990). כל הנישואים הסתיימו בגירושים.

במהלך שנות התשעים התמודדה עם מחלת סרטן השד. ב-2005 התבשרה שהבריאה מהמחלה לגמרי, אך המחלה שבה ותקפה אותה ב-2008. ב-2009 נפטרה.

## קישורים חיצוניים

* 
* 
* 
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:חברים במסדר האימפריה הבריטית
קטגוריה:שחקניות קולנוע וטלוויזיה אנגליות
קטגוריה:בריטיות שנולדו ב-1943
קטגוריה:בריטים שנולדו ב-1943
קטגוריה:בריטיות שנפטרו ב-2009
קטגוריה:בריטים שנפטרו ב-2009
קטגוריה:בריטיות שנפטרו מסרטן השד
ברתולומאו באנדינלי

**ברתולומאו (באצ'ו) באנדינלי** (באיטלקית: **Bartolommeo Bandinelli**; ) היה פסל וצייר רנסאנס מנייריסט איטלקי.
בן של צורף מפירנצה בן תקופתם של גדולי הרנסאנס: מיכלאנג'לו, לאונרדו דה וינצ'י ובנוונוטו צ'ליני. ביוגרפיה שלו נכללת בספרו של ג'ורג'ו וזארי "חיי הציירים, הפסלים והאדריכלים הדגולים ביותר".
[שמאל|ממוזער|100px|באנדילני עצמי ב[מוזיאון הדואומו]]
[שמאל|ממוזער|100px|באנדינלי במדליה מאת [לאונה לאוני בגלריה הלאומית לאמנות]]

## יצירתו
פסל "הרקולס וקאסוס" בכניסה לפאלאצו וקיו בפירנצה על פי הזמנה של האפיפיור קלמנס השביעי, אורפיאוס וקרברוס - אחת מעבודותיו הבודדות החתומות, העתק של פסל לאוקואון המוצג בגלריה אופיצי שבפירנצה, מוניומנט לג'ובאני דל באנדה נרה (ג'ובאני דה מדיצ'י) בפירנצה, פסל בבזיליקת סנטה קרוצ'ה בפירנצה, סרס ואפולו בגני בובולי בפירנצה, במוזיאון הלאומי ברג'לו בפירנצה: נח, לדה, הרקולס, בכחוס, קלאופטרה.

## גלריה

קובץ:Baccio Bandinelli-Orpheus and Cerberus-2-Palazzo Medici Riccardi.jpg|פסל אורפיאוס וקרברוס, בכניסה לארמון מדיצ'י בפירנצה
קובץ:Baccio Bandinelli-Monument to Giovanni delle Bande Nere (Florence).jpg|מונומנט לג'ובאני דלה בנדה נרה  בפירנצה.
Baccio Bandinelli-Boboli Gardens.jpg|קרס  בגני בובולי 
Baccio Bandinelli-2-Boboli Gardens.jpg|אפולו בגני בובולי 
Adam and Eve by Baccio Bandinelli-Bargello.jpg|אדם וחוה במוזיאון הלאומי ברג'לו
Baccio Bandinelli-Faun-Hermitage.jpg|פאן בארמיטאז'


## קישורים חיצוניים

* 

קטגוריה:אמנים מנייריסטים
קטגוריה:חיי הציירים, הפסלים והאדריכלים הדגולים ביותר
קטגוריה:פסלים איטלקים במאה ה-15
קטגוריה:פסלים איטלקים במאה ה-16
קטגוריה:ציירים איטלקים במאה ה-15
קטגוריה:ציירים איטלקים במאה ה-16
קטגוריה:ילידי 1493
קטגוריה:נפטרים ב-1560
משפט דה גואה

[200px|שמאל|ממוזער|[פירמידה (גאומטריה)|פירמידה עם פינה ישרה]]
**משפט דה-גואה** הוא משפט בגאומטריה המהווה הכללה של משפט פיתגורס לשלושה ממדים. המשפט נקרא על שמו של המתמטיקאי הצרפתי ז'אן פול דה-גואה דה-מלבס.
המשפט קובע שאם בפירמידה יש פינה ישרה (שלוש הזוויות היוצרות את הפינה, הן זוויות ישרות, ראו תמונה משמאל) אז סכום ריבועי השטחים היוצרים את הפינה הישרה שווה לריבוע שטח הפאה הרביעית.  
: Area_{\color {blue} ABO}^2+Area_{\color {green} ACO}^2+Area_{\color {red} BCO}^2=Area_{ABC}^2 
ניתן להכליל את משפט פיתגורס ואת משפט דה-גואה גם לממדים גבוהים יותר משלוש.

## הוכחות
### הוכחה גאומטרית
200px|שמאל|ממוזער|הוכחת משפט דה-גואה
נעביר אנך מהקודקוד O החותך את הפאה ABC בנקודה H ואנך מ-C החותך את הישר AB בנקודה K. 
(CK עובר דרך הנקודה H). אזי מתקיים: \tfrac {HK} {OK}=\tfrac {OK} {CK} (כי שני הביטויים מייצגים את קוסינוס הזווית שבין המישורים AOB ו ACB).
מהשיווין הקודם נקבל כי Area_{ABC} \cdot Area_{AHB}=\tfrac  2 \cdot \tfrac  2 = Area_{AOB}^2.
באותו אופן מראים כי Area_{ABC} \cdot Area_{BHC}=Area_{BOC}^2 וְ-  Area_{ABC} \cdot Area_{AHC}=Area_{AOC}^2.
לאחר סיכום שלושת השוויונים הנ"ל ומכיוון ש Area_{AHB}+Area_{BHC}+Area_{CHA}=Area_{ABC} \, נקבל:  Area_{\color {blue} ABO}^2+Area_{\color {green} ACO}^2+Area_{\color {red} BCO}^2=Area_{ABC}^2 . מ.ש.ל.

### הוכחה אנליטית
נצייר מערכת צירים קרטזית בשלושה ממדים. נסמן: OA=a , OB=b , OC=c. נזהה את הנקודה O עם ראשית הצירים ואת הנקודות A,B,C עם הווקטורים (a,0,0), (0,b,0), (0,0,c). שטח המשולש ABC שווה למחצית המכפלה וקטורית של הווקטורים AB ו AC ולכן:

Area_{ABC}^2=( \frac 1 2 \|\vec {AB} \times \vec {AC} \|)^2 =\frac 1 4 \| (bc,ac,ab)\|^2=\frac 1 4 (b^2 c^2+a^2 c^2+a^2 b^2)=Area_{BOC}^2+Area_{AOC}^2+Area_{AOB}^2

## קישורים חיצוניים
* 
* הרחבה של משפט פיתגורס למרחב ממימד 3 ויותר

דה גואה
פנגולין הודי

**פנגולין הודי** (שם מדעי: *Manis crassicaudata*) הוא פנגולין הנפוץ בהודו, בנגלדש, סרי לנקה ופקיסטן.

## מאפיינים
הזכרים גדולים מן הנקבות. אורך גופו של הפנגולין ההודי עשוי לנוע בין 45 ל-75 ס"מ, אורך זנבו מגיע ל-33–45 ס"מ. משקלו 5 עד 35 ק"ג וחלק נכבד ממשקל זה הוא הקשקשים הגדולים, שבדומה למיני פנגולין אחרים, מכסים את גופו ומשמשים כשריון. הוא מסוגל להתכרבל בצורת כדור לשם הגנה מטורפים כדוגמת טיגריס. בכל אחת מרגליו יש 5 טפרים ארוכים המשמשים אותו להשגת מזונו. לשונו, שאורכה מגיע ל-23-25.5 ס"מ, גם היא כלי חשוב בהשגת מזונו. הפנגולין ההודי חסר שיניים.

הפנגולין ההודי פעיל במהלך הלילה ותר אחר מזון, ואילו במהלך היום הוא נוהג לנוח במאורה. הוא ניזון מנמלים ומטרמיטים שאותם הוא מוציא מהתל באמצעות טפריו הארוכים. הם מסוגלים לטפס על עצים. ההיריון נמשך כ-65–70 ימים ובסופו נולד גור במשקל של כ-200–500 גרם. אורך חייו של הפנגולין ההודי בשבי 13 שנה. מין זה נמצא בסכנת הכחדה בגלל ציד והרס בית הגידול שלו.

## קישורים חיצוניים

* de Guia, N. 2000. "Manis crassicaudata" (On-line), Animal Diversity Web

## הערות שוליים

קטגוריה:טקסונים שתוארו בידי אטיין ז'ופרואה סנט-אילר
קטגוריה:פנגוליניים
קטגוריה:הודו: יונקים
קטגוריה:סרי לנקה: יונקים
קטגוריה:בעלי חיים שתוארו ב-1803
קרן מרגלית

**קרן מרגלית** (נולדה ב-5 בספטמבר 1971) היא במאית ותסריטאית טלוויזיה ישראלית.

## ביוגרפיה
מרגלית נולדה בירושלים. היא בתם של העיתונאי דן מרגלית ואליאורה לוצ'י מרגלית. אחותה של שירה מרגלית, לשעבר המשנה למנכ"ל זכיינית ערוץ 2 "רשת". היא בוגרת בית הספר סם שפיגל לקולנוע ולטלוויזיה, שם ביימה את "ילד על הכיפאק" כפרויקט גמר.

בשנת 2002 ביימה את סרט הדרמה לטלוויזיה "כל מה שיש לי", ששודר בזכיינית ערוץ 2 טלעד, במסגרת פרויקט "מראות אשה", וזכה בפרס התסריט הטוב ביותר בפסטיבל פיפא-ביאריץ  בצרפת.

בשנת 2007 מרגלית הצטרפה אל צוות תסריטאי העונה השנייה של הסדרה "בטיפול" וכתבה את פרקי יום רביעי. ב-2008 זכתה עם שישה כותבים נוספים בפרס האקדמיה לטלוויזיה על כתיבת הסדרה.

בסוף 2010 עלתה לשידור בערוץ 2 הסדרה "פלפלים צהובים" שמרגלית יצרה וכתבה בהשראה בנה שאובחן על הספקטרום האוטיסטי. מרגלית גם ביימה את הסדרה, לצד אמנון קוטלר. באפריל 2011, הוקרנו שני פרקים של הסדרה באו"ם, לציון יום המודעות לאוטיזםבאפריל 2012 נרכשו הזכויות לסדרה להפקה בארצות הברית. בנובמבר 2014 רשות השידור הבריטית BBC רכשה את הזכויות לסדרה, והפיקה גרסה באנגלית של העונה הראשונה. באוגוסט 2016 רכשה את הזכויות לעונה השנייה. בנוסף הופקה גרסה שלה ביוון והיא נמכרה לשידור בשירות אמזון פריים וידאו.

בפברואר 2018 עלתה לשידור בקשת 12 הסדרה "להעיר את הדב" שמרגלית יצרה וכתבה, וזכתה לשבחי הביקורת. מרגלית גם ביימה את הסדרה. הסדרה הוקרנה במסגרת פסטיבל הסרטים הבין-לאומי בברלין.

ב-5 במרץ 2024 עלתה לשידור בכאן 11 הסדרה ההיסטורית "הצבי" שמרגלית יצרה וביימה.

## חיים אישיים
מרגלית נשואה לסופר יורם עבר הדני, ולהם שלושה ילדים.

## פרסים ומועמדויות

## קישורים חיצוניים

* 
* 
* גאולה אבן-סער ב"שיחה אישית" עם קרן מרגלית, באתר כאן 11, 16 בדצמבר 2019
* 

## הערות שוליים

קטגוריה:תסריטאיות טלוויזיה ישראליות
קטגוריה:תסריטאי טלוויזיה ישראלים
קטגוריה:זוכי פרס האקדמיה לטלוויזיה: תסריטאים
קטגוריה:בוגרות גימנסיה רחביה
קטגוריה:בוגרי גימנסיה רחביה
קטגוריה:בוגרות בית הספר סם שפיגל לקולנוע ולטלוויזיה
קטגוריה:בוגרי בית הספר סם שפיגל לקולנוע ולטלוויזיה
קטגוריה:משפחת מרגלית
קטגוריה:ישראליות שנולדו ב-1971
קטגוריה:ישראלים שנולדו ב-1971
אוסטאוקלסט

**אוסטיאוקלסט** (**Osteoclast**, מיוונית ὀστέο - עצם ו-κλαστός - שבור) הוא אחד משלושת סוגי התאים ברקמת העצם. האוסטיאוקלסט, הוא תא שמוצאו מן  (זו שאחראית ליצירת תאי הדם לסוגיהם), ומשתייך ל (חלק ממערכת החיסון). הוא מפרק עצם שהתגרמה ויוצר בה "מפרצי ספיגה" ותעלות, בהן עוברת אספקת הדם של העצם ועיצבובה. האוסטיאוקלסט חיוני מאוד לממשק המינרלים של הגוף, בעיקר סידן וזרחן, מכיוון שפעילותו מביאה לשחרור מינרלים מתוך מטריקס העצם. אוסטיאוקלסט טיפוסי הוא תא רב גרעיני (סינקיטיון).

תפקוד לקוי של אוסטיאוקלסטים גורם למחלה בשם אוסטיאופרוזיס (דילדול עצם) שבה העצמות צפופות מאוד ושבירות. אוסטיאוקלסטים ענקיים, המכילים עשרות גרעינים, מאפיינים מחלה אחרת - מחלת פאג'ט של העצם וכן יוחסו להשפעה של טיפול ממושך בביספוספונטים (תרופות נגד אוסטאופורוזיס). ביספוספונאטים, הנקשרים לסידן שבעצמות, פוגעים באוסטיאוקלסטים פעילים, וכך מעלים את צפיפות העצם ומפחיתים את רמת הסידן בדם.

## רקמת העצם ותאיה
העצם היא רקמת חיבור מיוחדת המכילה מטריקס בין תאי קשיח. הרקמה דינמית, כלומר היא נבנית ונהרסת פעמים רבות במהלך חייה. פעילות דינמית זו מבטיחה בעת פירוקה את יכולתה של העצם לשמש כמאגר זמין של מינרלים ומלחים, ובעת בנייתה מחדש לאפשר שינויים אנטומיים (כמו התעבות) המתאימים את גודלה לגודל בעל החיים שבה היא נמצאת. רקמת העצם כוללת שלושה סוגים של תאים: 

* אוסטיאובלסט - תא עצם צעיר.
*  - תא עצם בוגר.
* אוסטיאוקלסט - תא עצם מפרק. 

האוסטיאובלסטים אחראים לעיצוב העצם ולהנחת המטריקס המיוחד המעניק לעצם את תכונותיה הפיזיקליות. המטריקס המיוחד לעצם בנוי פיגום של חלבון הקולגן אליו מצטרפים מלחי סידן, מגנזיום וזרחן. מהטריקס מתקשה ויוצר עצם קומפקטית, קשיחה ועמידה בפני עומסים ושחיקה. עם הקשחת מבנה המטריקס הופך התא הצעיר לתא הבוגר, האוסטיאוציט. תפקידו של תא זה לסייע בתחזוקה הפיזיקלית של הרקמה. מדי פעם, כתוצאה משחיקה יומיומית או כתוצאה מצרכים פיזיולוגיים, עולה פעילות התאים המפרקים, האוסטיאוקלסטים, הממוקמים בחללים של העצם הגרומה. לאחר פעילותם, המאפשרת לעצב מחדש את מבנה המטריקס, תוך ניצול המינרלים האגורים בו, חודרים אוסטיאובלסטים המניחים מטריקס חדש המייצב והמחזק את מבנה העצם. כך, האוסטיאוקלסט ממלא שני תפקידים חשובים בפיזיולוגיה של העצם: 1) הם מאפשרים לנצל את מאגרי המלחים (בעיקר מלחי זרחן) והמינרלים (בעיקר סידן) לטובת צורכי הגוף. 2) הם מפרקים עצם גרומה ובכך מאפשרים לעצב מחדש את מבנה האיבר בהתאם לצורכי הגוף.

## קישורים חיצוניים

* 

## הערות שוליים

קטגוריה:מטבוליזם העצמות
פלוטואיד

[ממוזער|שמאל|400px|דיאגרמת אוילר לסיווג גרמי השמיים במערכת השמש, על שם [לאונרד אוילר]]
**פְּלוּטוֹאִיד** (באנגלית: **Plutoid**) הוא תת-קטגוריה של כוכב לכת ננסי וגוף טרנס-נפטוני ("Trans Neptunian Object") במערכת השמש. כינוי נוסף לפלוטואיד הוא **גמד קרח**, תת-קטגוריה שמאפייניה דומים. זהו סוג של גרמי שמים במערכת השמש כפי שהוחלט על ידי האיגוד האסטרונומי הבינלאומי (ה-IAU) ב-11 ביוני 2008. 
ההגדרה הרשמית של האיגוד האסטרונומי מגדירה "פלוטואיד" כך:
* גרם שמים הנמצא במסלול סביב השמש אשר חצי הציר הגדול שלו עולה על מסלולו של נפטון
* בעל מסה מספקת לכך שהכבידה העצמית שלו תתגבר על כוחות הגוף הצפיד שבו ותגרום לגרם לקבל שיווי משקל הידרוסטטי - כלומר, שצורתו תהא "כמעט כדורית" 
* לא "פינה את סביבותיו", כלומר, שבמסלולו סביב השמש נשארו גופים זרים לאחר היווצרותו.
ירחים של פלוטואידים אינם פלוטואידים.

בהמשך להגדרה זו, ניתן להגדיר פלוטואיד כחיתוך של קבוצת כוכבי הלכת הננסיים עם קבוצת הגופים הטרנס נפטוניים. נכון ל-2008, פלוטו, אריס, האומיה ומאקה-מאקה מוגדרים רשמית כפלוטואידים. כארון כירח של פלוטו אינו פלוטואיד.

## מקור המונח
ב-24 באוגוסט 2006 החליט האיגוד האסטרונומי הבינלאומי (ה-IAU) לסווג מחדש את פלוטו ככוכב לכת ננסי תוך הגדרה כי כוכב לכת בהגדרה צריך "לפנות את סביבתו במסלולו". האספה הכללית של האיגוד החליטה לסווג מחדש את פלוטו כקטגוריה חדשה של גוף טרנס-נפטוני. במהלך הדיונים על ההגדרה הוצע לסווג את פלוטו וכוכבי לכת הדומים לו כ"פלוטון", ולהגדיר "פלוטונים" ככוכבי לכת אשר זמן המחזור של מסלולם סביב השמש נמשך יותר מ-200 שנים יוליאניות, ושמסלולם אליפטי יותר ובעל אינקלינציה גבוהה יותר מאשר כוכבי לכת "מסורתיים". הצעה נגדית הייתה לא להגדיר את פלוטו ככוכב לכת ולסווגו כגוף טרנס נפטוני. לבסוף הוחלט להגדיר את פלוטו וגורמי שמיים הדומים לו ככוכבי לכת ננסיים אשר "דומים לפלוטו" מבחינת מאפייני המסלול הבאים: אינקלינציה, אקסצנטריות וזמן מחזור. כמו כן הוחלט כי ההגדרה הרשמית והשם יוגדרו במועד מאוחר יותר.
באותו זמן הוחלט כי אריס יוגדר גם כן כאותו סוג של כוכב לכת ננסי.

לאחר האספה הכללית של ה-IAU השם "פלוטואיד" הוצע על ידי הוועדה לשמות גרמי שמיים קטנים והתקבל רשמית ב-11 ביוני 2008. יחד עם ההכרזה על תת-הקטגוריה הזו של כוכבי הלכת הננסיים הוגדר מאקה-מאקה כפלוטואיד. יחד עם ההחלטה שהוכרזה, ניתנה הגדרה מפושטת מאוד: כל כוכבי הלכת הננסיים שהם גופים טרנס-נפטונים הם פלוטואידים.

## פלוטואידים רשמיים
נכון ל-2008 פלוטו, אריס, האומיה ומאקה-מאקה מוגדרים רשמית ככוכב לכת ננסי מסוג כפלוטואידים.

## קישורים חיצוניים

*
*
קטגוריה:ערכים שבהם תבנית בריטניקה אינה מתאימה
קטגוריה:מערכת השמש
קטגוריה:גרמי שמיים
קטגוריה:גופים טרנס-נפטוניים
קדימה (מושבה)

**קדימה** נוסדה כמושבה בשרון, דרומית-מזרחית לנתניה וצפונית לכפר סבא, מזרחית לכביש 4. בשנת 1950 הוכרזה קדימה כמועצה מקומית. מאז 2003 מהווה קדימה חלק מהמועצה המקומית המאוחדת, **[[קדימה-צורן]]**. שטח השיפוט של קדימה, ללא החשבת צורן, משתרע על פני כ-11,000 דונם. מתוכם, כ-3,000 דונם שטחי בנייה וכ-1500 דונם חורשות, יער ונופש פעיל והשאר שטחים חקלאיים לגידולים חקלאיים, ירקות, תותים, פרחים ומטעים.

## היסטוריה
קדימה נוסדה ב-5 ביולי 1933 כמושבה חקלאית ביוזמתו של יהושע חנקין, שהיה אז מראשי חברת הכשרת היישוב. מקור השם בדבריו של חנקין לאחר רכישת האדמה: "צעדנו צעד קדימה".

ראשוני המתיישבים הגיעו לקדימה ממושבות הברון, ממושבי השרון הצפוני וממושבות ותיקות אחרות. עולים שהגיעו מארצות מזרח אירופה ומגרמניה, אשר רכשו אדמות והתארגנו כישוב חקלאי. בשנת 1946 החלה קדימה לקלוט עולים נוספים, תחילה פליטי שואה מאירופה שנשבו באופן זמני בקפריסין. לאחר קום המדינה הגיעו לקדימה עולים ממדינות ערב, ארצות אסיה ואפריקה, ואוכלוסיית המושבה גדלה במהירות מ-500 תושבים ל-3,000.

בשנת 1950 הוכרזה קדימה כמועצה מקומית. ב-1958 סופח האזור הדרומי שהיה מכונה "השיכון" למושבה ומאז שתי האוכלוסיות, הוותיקה והחדשה עברו תהליך של מיזוג.

בשנת 1965, הוקם אזור התעשייה של קדימה, בו שכן מפעל המעליות "ישראליפט" עד למכירת מבנה המפעל ב-2019. בתחילת שנות ה-90 של המאה ה-20 הוקמה בדרום היישוב שכונת בנה ביתך.

בשנת 2000 הוקם פארק השרון הירוק בשכונת בנה ביתך.

ב-2003 אוחדה קדימה עם היישוב צורן שהוקם ב-1994 צפונית-מזרחית לה, והוקמה המועצה המקומית קדימה-צורן. בין שני חלקי המועצה המקומית מפריד יער קדימה.

## חינוך
בקדימה ארבעה בתי ספר יסודיים (שניים ממלכתיים ושניים ממלכתי-דתי) ששמם יגאל אלון, ניצני השרון נתיבות משה ואור תורה, וחטיבת ביניים ("גוונים"), והחל משנת 2016, תיכון אחד - "תיכון עודד" (עד הקמתו, למדו תלמידי התיכון מהיישוב קדימה בבית הספר "ויצו הדסים" שבאבן יהודה, ותלמידי היישוב צורן ב"תיכון רבין" שבתל מונד).

## קישורים חיצוניים

* 

## הערות שוליים

קטגוריה:מושבות
קטגוריה:השרון: יישובים
קטגוריה:ישראל: מושבות לשעבר
קטגוריה:ישראל: מועצות מקומיות לשעבר
קטגוריה:יישובים שהוקמו ב-1933
קטגוריה:קדימה-צורן
פנגולין מלאי

**פנגולין מלאי** (שם מדעי: *Manis javanica*) הידוע גם כ**פנגולין סונדה** הוא פנגולין הנפוץ במדינות דרום-מזרח אסיה בהן תאילנד, אינדונזיה (ג'אווה, סומטרה, בורנאו, איי סונדה הקטנים), הפיליפינים, וייטנאם, לאוס, קמבודיה, מיאנמר וסינגפור.

אורך גופו 40-55 ס"מ (ללא הזנב), אורך זנבו 35-45 ס"מ ומשקלו 5-7 ק"ג. זנבו, גבו ורגליו מבחוץ מכוסים קשקשים. צבע הקשקשים בגבם חום ירקרק או צהבהב. בטנו ופניו מכוסים בשיער לבן עד חום בהיר. הפנגולין המלאי קרוב לפנגולין הסיני, אך גדול ממנו, צבעו בהיר יותר וטופרי רגליו הקדמיות קצרים יותר. הוא חסר שיניים, ובעל לשון באורך של כ-25 ס"מ המסייעת לו בהשגת מזונו.

הפנגולין המלאי פעיל בלילה. הוא מתגורר במאורות. הוא ניזון מנמלים ומטרמיטים. הוא בעל חושי ריח ושמיעה חדים, וניחן ביכולת טיפוס מצוינת.

ההיריון אורך כחמישה חודשים ובסופו נולד לרוב גור אחד במשקל של 100 עד 500 גרם. הגורים פוקחים את עיניהם כעבור כ-10 ימים מן הלידה, בגיל שלושה חודשים הם נגמלים מיניקה ובגיל שנה הם מגיעים לבגרות מינית. האם לוקחת את גוריה על זנבה.

טורפיו העיקריים הם הטיגריס ונמר ערפילי מצוי. הפנגולין המלאי ניצוד על ידי האדם לצורך מזון, ולשימושים ברפואה עממית שם נעשה בקשקשיו שימוש לטיפול במחלות עור.

## קישורים חיצוניים

* Breen, K. 2003. "Manis javanica" (On-line), Animal Diversity Web.
* פנגולין מלאי באתר הרשימה האדומה של IUCN

## הערות שוליים

ימין|ממוזער|240px|פנגולין מלאי על ענף

קטגוריה:טקסונים שתוארו בידי אנסלם גאייטאן דמארה
קטגוריה:פנגוליניים
קטגוריה:אינדונזיה: יונקים
קטגוריה:מיאנמר: יונקים
קטגוריה:תאילנד: יונקים
קטגוריה:וייטנאם: יונקים
קטגוריה:סינגפור: יונקים
קטגוריה:מלזיה: יונקים
קטגוריה:בעלי חיים שתוארו ב-1822
קטגוריה:יונקים ביערות הגשם של דרום-מזרח אסיה
סטלה בליץ-אחסטריבה

**סטלה** (אסטלה) **בליץ-אחסטריבה** (בהולנדית: **Stella Blits-Agstribbe**;  6 באפריל 1909 – 17 בספטמבר 1943) הייתה מתעמלת אולימפית הולנדית יהודיה, זוכת מדליית הזהב הקבוצתית בהתעמלות נשים באולימפיאדת אמסטרדם. נרצחה באושוויץ.

## קורות חיים
בליץ-אחסטריבה נולדה באמסטרדם ב-1909. היא הייתה חברה בנבחרת ההולנדית להתעמלות נשים, שזכתה במדליית הזהב האולימפית באולימפיאדת אמסטרדם, במדליית כסף זכתה נבחרת איטליה ובמדליית ארד נבחרת בריטניה. הנבחרת כללה 5 נשים יהודיות (אנה דרזדן-פולק, הלנה קלוט-נורדהיים, יודיק טיימנס-סימונס ואלקה דה לוי), ואף המאמן חריט קלירקופר היה יהודי. אולימפיאדת אמסטרדם הייתה הראשונה בה נכלל מקצוע התעמלות הנשים. התחרות הייתה לקבוצות, ומדליות אישיות לא חולקו. בליץ-אחסטריבה זכתה במדליית הזהב ביחד עם קבוצתה.

אחסטריבה נישאה לסמואל בליץ שהתעמל יחד אתה במועדון הספורט "באטו". סמואל עבד כחרט יהלומים ונולדו להם שני ילדים, נני (1937) ואלפרד (1940). בסוף יולי 1943 נעצרה עם משפחתה באמסטרדם ונאסרה בפוכט. לאחר כחמישה שבועות הועברה המשפחה לווסטרבורק. ב-14 בספטמבר 1943 גורשה לאושוויץ, שם נרצחה עם ילדיה בהגיעה למחנה. שמואל עבר את הסלקציה, אך נרצח באפריל 1944.

מבין חמש החברות היהודיות בנבחרת התעמלות הנשים של הולנד, נספו שלוש מתעמלות נוספות (דרזדן-פולק, קלוט-נורדהיים ותמנס-סימונס), וכן המאמן קלירקופר בסוביבור. רק אחת, דה לוי שרדה את השואה. בשנת 1997 הונצחו בנות הנבחרת, ומאמנן קלירקופר, ביד לאיש הספורט היהודי, במכון וינגייט.

## קישורים חיצוניים

* , המתעמלת סטלה בליץ-אחסטריבה בתרגיל על המקבילית בתחרות באמסטרדם, דצמבר 1932
* דף זיכרון לזכר בליץ-אחסטריבה ומשפחתה באתר ההנצחה ליהודי הולנד.
* דף הנצחה ליהודיות מבין נבחרת המתעמלות ההולנדית ב-1928 ביד לאיש הספורט היהודי.
* סטלה בליץ-אחסטריבה באתר יד ושם
* 

קטגוריה:ספורטאים יהודים הולנדים
קטגוריה:מתעמלות יהודיות
קטגוריה:אלופים אולימפיים יהודים
קטגוריה:ספורטאיות אולימפיות יהודיות
קטגוריה:יהודים בשואה: הולנד
קטגוריה:אסירים במחנה וסטרבורק
קטגוריה:ספורטאים שנספו במחנה ההשמדה אושוויץ
קטגוריה:מתעמלות באולימפיאדת אמסטרדם (1928)
קטגוריה:משתתפים יהודים באולימפיאדת אמסטרדם (1928)
קטגוריה:חברי היכל התהילה של הספורטאים היהודים: הולנדים
קטגוריה:אלופות אולימפיות הולנדיות: התעמלות
קטגוריה:הולנדיות שנולדו ב-1909
קטגוריה:הולנדים שנולדו ב-1909
קטגוריה:הולנדיות שנפטרו ב-1943
קטגוריה:הולנדים שנפטרו ב-1943
פטסי קנזיט

**פטרישה ג'וד פרנסס קנזיט**, הידועה בשם הבמה **פטסי קנזיט** (אנגלית: **Patsy Kensit**; נולדה ב-4 במרץ 1968) היא שחקנית, דוגמנית וזמרת אנגלייה.

## ביוגרפיה
### שנים ראשונות
קנזיט נולדה וגדלה בהאונסלו שבלונדון רבתי למשפחה קתולית.

## קריירה
בגיל 4 הופיעה לראשונה על המסך בפרסומת לאפונה קפואה. בשנת 1972 אף השתתפה לראשונה בסרט קולנוע (For the Love of Ada, מבוסס על סדרת טלוויזיה באותו השם). בשנת 1974 השתתפה בסרט "גטסבי הגדול" לצד רוברט רדפורד ומיה פארו. בבחרותה למדה באקדמיה של איטליה קונטי, בית הספר למשחק הוותיק באנגליה.

קנזיט פרצה אל התודעה באמצע שנות השמונים כזמרת של להקת הפופ "הפלא השמיני". שני סינגלים של הלהקה הגיעו למקומות גבוהים במצעד הבריטי, והלהקה אף הופיעה בתוכנית הטלוויזיה Top of the Pops. במקביל קידמה קנזיט את קריירת המשחק שלה. ב-1985 השתתפה בסרט הטלוויזיה "סילאס מארנר" לצידו של בן קינגסלי וב-1986 השתתפה בסרט הקולנוע Absolute Beginners על פי ספרו של קולין מק'ינס.

בשנת 1988 הגיע השיר I'm Not Scared של "הפלא השמיני" (בהפקה של הפט שופ בויז) לעשירייה הראשונה במצעד הבריטי. השיר שובץ לסרט נשק קטלני 2 בו שיחקה קנזיט את דמותה של ריקה ואן דן האס, מזכירתו של דיפלומט דרום אפריקני שבה התאהב הגיבור מרטין ריגס (מל גיבסון).

בשנת 1991 זכתה לשבחי הביקורת בעקבות השתתפותה בסרט "עשרים ואחת" (אף שהסרט לא זכה להצלחה קופתית). בשנת 1992 גילמה את דמותה של קרולין רייט בסרט הקומי Blame it on the Bellboy לצידו של דאדלי מור. ב-1995 שיחקה ב"מלאכים וחרקים" לצד קריסטין סקוט תומאס, וב-1999 שיחקה בדרמת הפשע "כביש מהיר" לצד דריל האנה. ב-2001 השתתפה בסרט "הדברים שמאחורי השמש" לצד רוזנה ארקט ודון צ'ידל. תפקידה הקולנועי החשוב האחרון היה בשנת 2002 בסרט One and Only שנכשל בקופות.

בשנת 2004 החלה קנזיט לגלם את דמותה של סיידי קינג באופרת הסבון האנגלית "אמרדייל". כמו כן השתתפה בתוכנית המערכונים הקצרים של ערוץ 4 הבריטי Bo' Selecta! ובספין אוף A Bear's Tail. בספטמבר 2006 הפסיקה את השתתפותה ב"אמרדייל" משום שלטענתה הנסיעות ליורקשייר - שם צולמה הסדרה - והפרידה הממושכת משני בניה בזמן הצילומים גרמו לה מועקה. מינואר 2007 משחקת קנזיט בסדרת הדרמה הרפואית עטורת הפרסים של ה-BBC -  הולבי סיטי Holby City.

## חיים אישיים
בשנת 1988 נישאה קנזיט לזמר דן דונובן, קלידן Big Audio Dynamite. הנישואין נמשכו זמן קצר בלבד. בשנת 1992 נישאה קנזיט בשנית לזמר ג'ים קר מלהקת ה-Simple Minds, מנישואין אלה נולד בנה הראשון, והם הסתיימו בגירושין. בשנת 1997 נישאה קנזיט לליאם גלאגר סולן להקת אואזיס, מנישואין אלה נולד בנה השני, והם הסתיימו בגירושין.

## קישורים חיצוניים

* 

קטגוריה:שחקניות קולנוע וטלוויזיה אנגליות
קטגוריה:שחקניות תיאטרון אנגליות
קטגוריה:שחקניות ילדות אנגליות
קטגוריה:דוגמניות אנגליות
קטגוריה:זמרות בריטיות
קטגוריה:זמרים בריטים
קטגוריה:זמרות פופ בריטיות
קטגוריה:מתחרי רוקדים עם כוכבים (בריטניה)
קטגוריה:בריטיות שנולדו ב-1968
קטגוריה:בריטים שנולדו ב-1968
חריט קלירקופר

**חֶריט קלֵירֶקופר** (בהולנדית: **Gerrit Kleerekoper**;  15 בפברואר 1897 - 2 ביולי 1943) היה מאמן התעמלות יהודי-הולנדי, שהוביל את נבחרת התעמלות הנשים של הולנד לזכייה במדליית הזהב באולימפיאדת אמסטרדם ואת נבחרת הגברים למקום שמיני באותה אולימפיאדה. הוא נרצח בשואה כמו כל המתעמלים היהודים שאימן באולימפיאדה זו, פרט לאחת.

## קורות חיים
קלירקופר היה לוטש יהלומים ומורה במקצועו. קלירקופר שאימן את נבחרת ההתעמלות ההולנדית לגברים, לקח על עצמו לאמן גם את נבחרת הנשים ההולנדית, באולימפיאדת אמסטרדם. הייתה זו הפעם הראשונה במשחקים האולימפיים שהתעמלות נשים הופיע כמקצוע אולימפי. שלא כנהוג כיום, התבצעו התחרויות במרחב פתוח, ובהתעמלות הנשים לא היו תחרויות אישיות, אלא תחרות קבוצתית אחת בלבד. נבחרת הנשים שכללה 5 נשים יהודיות (אנה דרזדן-פולק, סטלה בליץ-אחסטריבה, הלנה קלוט-נורדהיים, יודיק טיימנס-סימונס ואלקה דה לוי), זכתה במדליית הזהב ונבחרת הגברים שמנתה 8 מתעמלים, ביניהם 3 יהודים (אליאס מלקמן, מוזס יעקובס וישראל ויינסחנק) סיימה במקום השמיני.

ב-1943 נרצח חריט קלירקופר ביחד עם אשתו קטיה ובתו אליזבת בסוביבור. בנם הגדול לינדרט נספה כמה ימים לאחר מכן באושוויץ. מבין חמש חברות נבחרת ההתעמלות היהודיות שאימן קלירקופר, ארבע נספו בשואה (דרזדן-פולק, בליץ-אחסטריבה, קלוט-נורדהיים ותמנס-סימונס), ורק אחת, דה לוי, שרדה.

על שמו של קלירקופר נקראת תחרות התעמלות שנתית הנערכת באמסטרדם. 

בשנת 1997 הונצחו קלירקופר ובנות הנבחרת ביד לאיש הספורט היהודי, במכון וינגייט.

## קישורים חיצוניים

* הנצחתם של חריט קלירקופר ונבחרת השנים שאותה אימן, באתר יד ושם
* דף זיכרון לזכר קלירקופר ומשפחתו באתר ההנצחה ליהודי הולנד.
* דף הנצחה לקלירקופר וליהודיות מבין נבחרת המתעמלות ההולנדית ב-1928 באתר היכל התהילה לספורטאי היהודי.

קטגוריה:מתעמלים הולנדים
קטגוריה:מתעמלים יהודים
קטגוריה:ספורטאים יהודים הולנדים
קטגוריה:מאמני ספורט הולנדים
קטגוריה:מאמני ספורט יהודים
קטגוריה:מאמני התעמלות
קטגוריה:יהודים בשואה: הולנד
קטגוריה:ספורטאים שנספו במחנה ההשמדה סוביבור
קטגוריה:חברי היכל התהילה של הספורטאים היהודים: הולנדים
קטגוריה:ילידי 1897
קטגוריה:הולנדים שנפטרו ב-1943
הפארק הלאומי נואל קמפף מרקאדו

**נואל קמפף מרקאדו** (בספרדית: **Noel Kempff Mercado**) הוא פארק לאומי במחוז סנטה קרוס בצפון-מזרח בוליביה, בסמוך לגבולה של המדינה עם ברזיל. הפארק משתרע על פני 15,234 קמ"ר, באזור בעל אקלים טרופי, בגובה שנע בין 200 ל-1,000 מ' מעל פני הים. רוב גבולותיו של הפארק תחומים בנהרות: אִיטֶנֶס, וֶרְדֶה, טָארְווֹ ופָּרָגוּאָה. בפארק מספר מערכות אקולוגיות, ביניהן יער גשם אמזוני, סוואנה וסראדו. בהשוואה לפארקים גדולים אחרים ביבשת, נואל קמפף מרקאדו נחשב לאחד הגדולים, המגוונים והשמורים. הוא אמנם מגוון פחות מהפארק הלאומי מנו שבפרו, אך בניגוד לו, הוא מכיל אזורי סוואנה, סראדו וביצות.

הפארק הוכרז ב-28 ביוני 1979 ונקרא תחילה ואנצ'אקה (Huanchaca), אך בהמשך שונה שמו, והוא נקרא על שם המדען שחקר אותו. בשנת 2000 הכריז אונסק"ו על הפארק כאתר מורשת עולמית.

בניגוד לאזורים דומים בבוליביה, אזור הפארק כמעט לא מיושב - בפארק ובאזורים הסמוכים לו מתגוררים פחות מ-30 תושבים, ולפיכך, אין הוא נפגע מחקלאות. עם זאת, סובל הפארק מדיג ומציד מצדו הברזילאי של הגבול, שבהיעדר פיקוח על הגבולות גולש לעיתים גם לשטחו הוא. פחות מאלף תיירים פוקדים מדי שנה את הפארק, וזאת בשל מיקומו המבודד - נדרשים שני ימי נסיעה מהעיר הגדולה הקרובה, סנטה קרוס. יחד עם זאת, מכיל הפארק תשתית לביקורי תיירים וחוקרים.

## פלורה ופאונה
לפי ההערכות, בשטח הפארק כ-4,000 מיני צמחים, ובהם 110 מיני סחלבים, וכן ברומליות, פסיפלורות, לופיים ודקליים. 2,700 מינים כבר נסקרו ובהם 26 מינים שלא היו ידועים קודם לכן.

הפארק מאכלס כ-130 מיני יונקים, ובהם כלבי נהרות, דולפיני נהרות, טפירים, קופי עכביש, שאגנים, ארמדילים, דובי נמלים, זאבי רעמה ויגוארים.

בנוסף, יש בפארק כ-620 מיני עופות (ובהם 9 מיני ארות), המהווים כ-20% ממיני העופות בדרום אמריקה, וכן כ-70 מיני זוחלים, ובהם הקיימן השחור. כן יש בפארק כ-350 מיני חרקים וכ-250 מיני דגים.

## קישורים חיצוניים

* 
* הפארק באתר UNEP

קטגוריה:בוליביה: אתרי מורשת עולמית
נואל קמפף מרקאדו
קטגוריה:יערות גשם באמריקה הדרומית
הטלה (מתמטיקה)

**הטלה** (באנגלית: **Projection**) באלגברה ליניארית ואנליזה פונקציונלית היא העתקה ליניארית ממרחב וקטורי לעצמו המפרקת וקטור לרכיביו ומחזירה רק את הרכיבים שלו שנמצאים בתת-מרחב ליניארי מסוים. תוצר ההטלה, קרי הווקטור שבתת-המרחב הליניארי המוגדר, יקרא ה**היטל**.

## דוגמה
נסתכל בווקטור ב-\mathbb{R}^3 אותו אפשר לרשום בצורה
v = (v_x, v_y, v_z) = v_x \hat{x} + v_y \hat{y} + v_z \hat{z}
הטלתו של הווקטור על תת-המרחב הנפרש על ידי הווקטור \hat{x} תחזיר P_x v = v_x \hat{x}. הפעלה נוספת של ההטלה לא תשנה את הווקטור שהתקבל: P^2_x v = P_x (v_x \hat{x}) = v_x \hat{x}.

אם נרצה להטיל את v על תת-המרחב הנפרש בידי ציר ה-y וציר ה-z נקבל P_{yz} v = v_y \hat{y} + v_z \hat{z}. הטלת הווקטור שהתקבל על ציר x תחזיר 0 שכן אין לו רכיב על ציר x.

## הגדרה
יהי V מרחב וקטורי
ותהי P: V\rightarrow V העתקה ליניארית. P תיקרא **הטלה** על תת-מרחב של V, אם P^2 = P. כלומר, אם נפעיל את  P **פעמיים** על וקטור במרחב, נקבל תוצאה זהה כפי שנקבל לו היינו מפעילים את P על אותו וקטור **פעם אחת בלבד**. באופן כללי באלגברה ליניארית, העתקה ליניארית המקיימת תכונה זו נקראת פונקציה אידמפטונטית (Idempotent).

באופן שקול, אם נחלק את V לסכום ישר של תת-מרחבים, V= U\oplus W, אזי לכל וקטור v \in V קיימים
u \in U ו-w \in W כך שמתקיים v=u+w. נאמר שההעתקה הליניארית E: V \to V היא הטלה על W אם היא מקיימת E(v)=w.

ההגדרה תואמת את המשמעות האינטואיטיבית: הפעלת הטלה בפעם הראשונה מעבירה את כל המרחב לתת-מרחב, והפעלתה בפעם השנייה שומרת את התת-מרחב כפי שהוא ולא משנה דבר.

## מטריצת ההטלה

* מטריצה ריבועית P תיקרא מטריצת ההטלה אם היא מקיימת P^2 = P.

* מטריצה ריבועית P תיקרא מטריצת ההטלה האורתוגונלית אם היא מקיימת P^2 = P=P^T כאשר P מטריצה ממשית, או אם היא מקיימת P^2 = P=P^{*} כאשר P מטריצה מרוכבת.
* הערכים העצמיים של מטריצת הטלה הם 0 או 1

## תכונות
יהי V מרחב וקטורי עם הטלות E_1, E_2, \dots, E_k על התת-המרחבים W_1, W_2, \dots, W_k בהתאמה אזי לכל
1\le i \le k
מתקיים:
# E_i^2=E_i
# E_iE_j=0 לכל i \ne j
# \operatorname{Im}E_i = W_i
# V=\operatorname{Ker}E_i \oplus \operatorname{Im}E_i
# E_i ניתנת ללכסון, והערכים העצמיים שלה הם 1 ו-0.
# תהי T: V \to V העתקה ליניארית, אזי התת-מרחבים W_i הם תתי-מרחב T-שמורים אם ורק אם TE_i=E_iT (בהתאמה לתת-המרחב)

## שימושים
בטורי פורייה מחשבים את מקדמי פורייה באמצעות הטלה אורתוגונלית של הפונקציה על איברי מערכת אורתונורמלית שלמה (במקרה הקלאסי של טור פורייה הטריגונומטרי: על סינוסים וקוסינוסים).

בתורת הקוונטים, פעולת מדידה מתוארת בעזרת אופרטורי הטלה.

קטגוריה:אלגברה ליניארית
דונלד השלישי, מלך סקוטלנד

**דונלד השלישי** (באנגלית: **Donald III**, בגאלית סקוטית: **דומנאל מק דונכדה** - **Domnall mac Donnchada** באיות עתיק, **Dòmhnall mac Dhonnchaidh** באיות מודרני, כלומר "דונלד בנו של דאנקן"; 1033 - 1099), המכונה "היפה", היה מלך סקוטלנד.

## ביוגרפיה
דונלד היה בנו השני של המלך דאנקן הראשון. לא ידועים מעשיו של דונלד במהלך שלטונו של אחיו הבכור, מלקולם השלישי. ידוע כי אדוארד, בנו הבכור של מלקולם (מרעייתו השנייה, מרגרט מווסקס), היה יורש העצר של מלקולם ולא דונלד. בעקבות מותם של מלקולם השלישי ואדוארד בקרב אלנוויק בנורת'מבריה בשנת 1093, וזמן קצר לאחר נפטרה גם המלכה הרעייה מרגרט.

על פי כתביו של ג'ון מפרדון, בעקבות מות המלכה פלש דונלד לסקוטלנד בראש כוחות צבא וצר על אדינבורו בה שהו בניו האחרים של מלקולם, ולאחר שכבש את העיר גירש את בניו של מלקולם לממלכת אנגליה. תעוד אנגלי מאותה תקופה מציין כי דונלד נבחר למלך סקוטלנד לאחר מותו של מלקולם השלישי.

במאי 1094, דאנקן, אחיינו של דונלד, בנו של מלקולם השלישי מרעייתו הראשונה אינגיביורג פינסדוטר פלש בראש צבא אנגלי ונורת'מברי לסקוטלנד (בסיועו של אחיו למחצה אדמונד ואבי אשתו גוספטריק, רוזן נורת'מבריה). בעקבות הפלישה המוצלחת הומלך דאנקן על כס המלוכה כ"דאנקן השני", אולם מאוחר יותר באותה שנה מרדו הסקוטים בדאנקן, והוא נהרג ב-12 בנובמבר 1094.

לאחר מותו של דאנקן שב דונלד למלוך בסקוטלנד. בהיותו בן כ-60, ומאחר שלא היו לו צאצאים, בחר דונלד את אדמונד כיורשו, אולם לאחר מותו נאבקו אדמונד ואדגר בנו של מלקולם השלישי על הכתר, ואדגר זכה בכתר בסיועו של ויליאם השני, מלך אנגליה.

נסיבות מותו של דונלד אינן ברורות. ויליאם ממאלמסברי מתאר כי דונלד נרצח על ידי דייוויד, לימים מלך סקוטלנד או ביוזמת ויליאם השני. דברי ימי טיגרנאך מציינים כי עיניו של דונלד נעקרו על ידי אחיו, ואילו ג'ון מפרדון מציין שדונלד נכלא על ידי אדגר לאחר שעיוורו אותו.

לפי חלק מהמקורות נקבר דונלד במנזר דנפרמליין ובקתדרלת דנקלד אולם אין מחלוקת שגופתו הועברה מאוחר יותר לאיונה.

לדונלד לא היו בנים, אולם נולדו לו שתי בנות.

## דונלד השלישי בספרות
דמותו של דונלד מוזכרת (אזכור קצר) בדמותו של "דונלביין" במחזה מקבת' מאת ויליאם שייקספיר.

## קישורים חיצוניים

* 
* 

## הערות שוליים

קטגוריה:מלכי סקוטלנד
קטגוריה:בית דאנקלד
קטגוריה:ילידי 1033
קטגוריה:נפטרים ב-1099
MathWorld

**MathWorld** הוא אתר אינטרנט המהווה אנציקלופדיה למתמטיקה, המקיפה מסוגה בדפוס ובאינטרנט, ובה למעלה מ-13,219 ערכים (נכון לדצמבר 2024).

האתר נוסד בשנת 1995 על ידי אריק וייסשטיין, סטודנט לפיזיקה ואסטרונומיה. עם הקמתו, נקרא האתר "Eric's Treasure Trove of Mathematics" (בעברית: "אוצר המתמטיקה של אריק"). האתר זכה להצלחה רבה, והורחב בהתמדה על ידי מייסדו, גם על פי הערות של הקוראים.

בשנת 1998, חברת CRC הוציאה לאור את תוכן האתר כספר וכ-CD-ROM, בשם: "CRC Concise Encyclopedia of Mathematics" (בעברית: "CRC אנציקלופדיה תמציתית של מתמטיקה"). גרסת האינטרנט החופשית נותרה פתוחה לציבור רק בחלקה. בשנת 1999, הצטרף וייסשטיין לחברת Wolfram Research של סטיבן וולפרם, וזו שינתה את שם האתר לשמו הנוכחי, "MathWorld", ואחסנה אותו בשרתי החברה, תוך פתיחתו לציבור ללא הגבלה. בשנת 2000, תבעה חברת CRC את Wolfram Research ואת וייסשטיין על הפרת חוזה, בטענה שווייסשטיין התחייב שהמידע יופיע בגרסת הדפוס בלבד. בעקבות זאת, נסגר אתר MathWorld. לבסוף, הגיעו הצדדים לפשרה, ובמסגרתה נפתח האתר לציבור ללא הגבלה.

האתר עשיר בתרשימים ובנוסחאות, המופקים באמצעות תוכנת Mathematica של Wolfram Research.

## ראו גם
* וולפרם אלפא

## קישורים חיצוניים
* 
* הסכסוך סביב MathWorld, בתיאורו של אריק וייסשטיין 

קטגוריה:אנציקלופדיות אינטרנט
קטגוריה:הוראת המתמטיקה
קטגוריה:אתרי אינטרנט שהושקו ב-1995
אדגר, מלך סקוטלנד

**אדגר** (באנגלית: **Edgar**, בגאלית סקוטית: **אטגר מק מאל קולים** – **Étgar mac Maíl Choluim** באיות עתיק, **Eagar mac Mhaoil Chaluim** באיות מודרני, כלומר "אדגר בנו של מלקולם"; 1074 לערך – 8 בינואר 1107) היה מלך סקוטלנד בין השנים 1097 ועד מותו.

## ביוגרפיה
אדגר היה בנם של מלקולם השלישי, מלך סקוטלנד ושל מרגרט מווסקס (לימים הוקדשה וכונתה "מרגרט הקדושה").

בעקבות הירצחו של אחיו למחצה דאנקן השני בשלהי שנת 1094 טען אדגר לכס המלכות של סקוטלנד בראשית 1095. דאנקן השני נרצח על ידי מאל פטייר, תומך של טענת דודו דונלד השלישי לכתר. אדמונד, אחיו הבכור של אדגר תמך דווקא בטענת דונלד השלישי לכתר – ככל הנראה בתמורה להכרתו כיורשו (מאחר שלדונלד לא היו צאצאים שיירשו אותו).

בטענת אדגר לכתר תמך מלך אנגליה ויליאם השני, אולם בשל מרד רוברט דה מוובריי בוויליאם, רוזן נורת'מבריה, לא יכל ויליאם לשלוח כוחות שיסייעו לאדגר (ככל הנראה רוברט פתח במרד על מנת לסייע לדונלד השלישי).

ויליאם ניהל מסע צבאי בצפונה של ממלכת אנגליה בשנת 1095, מסע שסייע לאדגר להשתלט על לותי'אן. אחיו האחרים של אדגר תמכו בתביעתו לכתר (בהם היה אלכסנדר – לימים המלך אלכסנדר הראשון, ודייוויד – לימים המלך דייוויד הראשון). בשנת 1096 שהה ויליאם השני בנורמנדי, ורק בשנת 1097 שב לאנגליה וסייע לאדגר בכוחות צבאיים שאפשרו לו להביס את דונלד ואת אדמונד.

ישנם היסטוריונים הסבורים שבתמורה לסיוע הפך אדגר לווסאל של ויליאם השני, אולם אחרים סותרים טענה זו בעובדה שבעת שאדגר שהה בחצר הכתר האנגלי (כך, למשל, ב-29 במאי 1099 נכח אדגר בטקס החנוכה של אולם וסטמינסטר) שילם לו ויליאם השני את מחייתו (40 או 60 שילינגים ליום). לאחר מותו של ויליאם השני לא שב אדגר לבקר בארמון המלוכה האנגלי.

לאחר תבוסתם של דונלד ואדמונד, התבסס שלטונו של אדגר. לא ידועים פרטים רבים על תקופת מלכותו, למעט העובדה שנתן גמל או פיל במתנה למלך אירלנד.

בשנת 1098 חתם אדגר על הסכם עם מאגנוס השלישי, מלך נורווגיה, וקבע את הגבול בין סקוטלנד ונורווגיה (אדגר הכיר בטענת נורווגיה לשליטה באיים ההברידיים ובקינטייר). באותה שנה ייסד אדגר מנזר בקולדינגהאם.

אדגר נפטר באדינבורו ב-8 בינואר 1107 ונקבר במנזר דנפרמליין. אדגר לא נישא, ובטרם מותו לא היו לו צאצאים, ולכן הכיר באחיו, אלכסנדר, כיורשו.

## קישורים חיצוניים

* 
* 

קטגוריה:מלכי סקוטלנד
קטגוריה:בית דאנקלד
קטגוריה:נפטרים ב-1107
פרנק ת'ורנטון

**פרנק ת'ורנטון בול** (באנגלית: **Frank Thornton Ball**; 15 בינואר 1921 - 16 במרץ 2013) היה שחקן אנגלי המוכר בעיקר בשל תפקידו כקפטן פיקוק בסדרה הקומית "מישהו מטפל בך?".

## קורות חיים
ת'ורנטון נולד בלונדון והתעניין במשחק מגיל צעיר, אך בשל התנגדותו של אביו אשר העדיף כי בנו ימצא עבודה "הגונה" יותר, החל לעבוד בחברת ביטוח עם סיום לימודיו בתיכון. עם זאת, לא זנח את שאיפותיו ובמקביל לעבודתו למד משחק בלימודי ערב. לאחר שנתיים ביקשה ממנו הנהלת בית הספר למשחק להתחיל ללמוד בתוכנית הלימודים המלאה, והוא השתלב בתוכנית זו לאחר שהצליח לשכנע את אביו לממן את לימודיו.

בין השנים 1945 ל-1947 שירת כקצין בחיל האוויר המלכותי, ולאחר שחרורו הצטרף לתיאטרון רפרטואר קטן.

ב-1954 השתתף לראשונה בתפקיד קטן בסרט קולנוע שעליו זכה לקרדיט, "Radio Cab Murder". במהלך שנות ה-50 הופיע במספר סרטי קולנוע בריטים נוספים, ובשנות ה-60 החל להשתתף גם במספר סדרות טלוויזיה קומיות, ביניהן "It's a Square World" ו-"Till Death Us Do Part".

בין השנים 1972 ל-1985 גילם את דמותו של קפטן פיקוק בסדרת הטלוויזיה "מישהו מטפל בך?". במקביל הופיע בסרטי קולנוע ובסדרות טלוויזיה נוספות. לאחר שהסדרה ירדה מהמרקעים ירד היקף הפעילות של ת'ורנטון. בשנת 1997, והוא בן 76, הצטרף לצוות השחקנים של קומדיית המצבים הוותיקה "בערוב ימי היין" (Last of the Summer Wine), בה גילם את דמותו של טרולי, שוטר שיצא לגמלאות. בתפקיד זה הוא שיחק במשך 11 שנים, עד שנת 2008.

נפטר ב-16 במרץ 2013, בגיל 92.

ת'ורנטון היה נשוי (מאז 1945) לשחקנית בריל אוונס, אב לבת וסב לשלושה.

## קישורים חיצוניים

* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:שחקני קולנוע וטלוויזיה אנגלים
קטגוריה:בריטים שנולדו ב-1921
קטגוריה:אנגלים שנפטרו ב-2013
דאנקן השני, מלך סקוטלנד

**דאנקן השני** (באנגלית: **Duncan II**, בגאלית סקוטית: **דונכד מק מל קולם** - **Donnchad mac Maíl Coluim** באיות עתיק, **Donnchadh mac Mhaoil Chaluim** באיות מודרני, כלומר "דאנקן בנו של מלקולם"; 1060 לערך - 12 בנובמבר 1094) היה מלך סקוטלנד.

## ביוגרפיה
דאנקן היה בנם של מלקולם השלישי מלך סקוטלנד ושל רעייתו הראשונה אינגיביורג פינסדוטר (אלמנתו של תורפין דיגורדון, רוזן אורקני).

בשנת 1072 הועבר דאנקן לידיו של ויליאם הראשון, מלך אנגליה כבן ערובה, והתגורר שנים רבות בחצר בית המלוכה של ממלכת אנגליה, ושם למד להכיר את התרבות הנורמנית. אביו לא פעל לשחרר את דאנקן, ובתקופת מלכותו של ויליאם השני בממלכת אנגליה שהה בחצר המלוכה כאחד מאצילי המלך, ואף קיבל מהמלך האנגלי תואר אבירות.

לאחר מותו של מלקולם השלישי, ומות יורשו אדוארד (אחיו למחצה של דאנקן) בשנת 1093 במהלך פלישה צבאית של סקוטלנד לנורת'מבריה, ירש דונלד את כס המלוכה הסקוטי.

ככל הנראה בשנה זו או בשנת 1094 התחתן דאנקן עם אוכטרדה מנורת'מבריה, בתו של גוספטריק, רוזן נורת'מבריה ודנבר. לדנקן ולאוכטרדה נולד בן אחד - ויליאם פיץ דאנקן.

דאנקן טען לכתר סקוטלנד, ובסיוע של ויליאם השני פלש לסקוטלנד (הסיוע של ויליאם השני לא כלל סיוע צבאי ישיר, מאחר שבאותה עת תכנן ויליאם את פלישתו לנורמנדי). דאנקן פלש לסקוטלנד (בתמיכת בניו האחרים של מלקולם השלישי) בקיץ 1094, והביס את דונלד השלישי. בעקבות הניצחון הומלך דאנקן כמלך סקוטלנד, אולם לא זכה לתמיכת תושבי סקוטלנד, ואלה מרדו נגדו בשלהי 1094, ורצחו את דאנקן.

דאנקן נקבר במנזר דנפרמליין, מקום קבורתם המסורתי של מלכי סקוטלנד.

## קישורים חיצוניים

* 
* 

קטגוריה:מלכי סקוטלנד
קטגוריה:בית דאנקלד
קטגוריה:נפטרים ב-1094
דניאל (פירושונים)

קטגוריה:שמות פרטיים עבריים לגברים ולנשים
קטגוריה:שמות משפחה
קטגוריה:שמות משפחה המבוססים על השם דניאל
קטגוריה:שמות פרטיים תאופורים
משפט היין

ישנם מספר משפטים בגאומטריה המיוחסים למתמטיקאי האמריקאי לארי היין (Larry Hoehn).
## המשפט הראשון: הכללה של משפט פיתגורס למשולש שווה-שוקיים
300px|שמאל
**ניסוח המשפט**. בהינתן משולש שווה-שוקיים שאורך השוק שלו הוא *c*, נעביר ישר באורך *a* מזווית הראש אל הבסיס. הישר מחלק את הבסיס לשני קטעים שאורכיהם *b*, *d*,  אזי:     \quad c^2=a^2+bd \quad \, 
במקרה הפרטי שבו הישר  הפנימי הוא גובה (ולפי משפט ידוע בגאומטריה, גם תיכון), מתקיים ש b=d \, ומתקבל משפט פיתגורס.
המשפט פורסם  בשנת 2000, כאשר לארי היין בחן אחת מההוכחות הרבות למשפט פיתגורס. סביר להניח שהמשפט התגלה כבר בעבר, אך אין לכך תיעוד בספרות המתמטית.
 
### הוכחת המשפט
יהי ABC משולש שווה-שוקיים שזווית הראש שלו היא C ובסיסו AB. הישר CD מחלק את הבסיס לקטעים שאורכיהם *b,d*. נעביר אנך CE מהקודקוד לבסיס. 
# ממשפט פיתגורס במשולש BCE מתקבל השוויון: CE^2+BE^2=BC^2=c^2 \, 
# ממשפט פיתגורס במשולש DCE מתקבל השוויון: CE^2+DE^2=DC^2=a^2 \, 
# מחיסור בין השווינות שהתקבלו בשלבים הקודמים נקבל: c^2-a^2=BE^2-DE^2=(BE-DE)\cdot(BE+DE)=bd

## קישורים חיצוניים
* הכללת היין למשפט פיתגורס באתר cut-the-knot
* העמוד הראשון של המאמר על הכללת משפט פיתגורס שפרסם לארי היין בשנת 2000
*משפט נוסף על שמו של היין באתר mathworld

היין
קטגוריה:משולש
ארנביב

[שמאל|ממוזער|250px|ארנב שבט ו[הכובען דוחפים את הנמנמן לתוך קנקן התה. איור מאת סר ג'ון טניאל.]]
שמאל|ממוזער|250px|הארנביב, במרכז התמונה. לראשו אניצי קש המסמלים שיגעון. איור מאת סר ג'ון טניאל.
ה**ארנביב** הוא דמות המופיעה בספרו של לואיס קרול - "הרפתקאות אליס בארץ הפלאות" (הידוע גם בשם "עליזה בארץ הפלאות"). במקור נקראת הדמות "**The March Hare**" - באנגלית: הארנבת של מרץ. "ארנביב" הוא השם המופיע בתרגומה של רנה ליטוין; בתרגומו של אריה ליב סמיאטיצקי זהו **ארנב בן ניסן**, ובתרגומיהם של אהרן אמיר ואוריאל אופק **ארנב האביב**.

דמותו של הארנב מופיעה במספר סצנות בספר - שהידועה שבהן היא סצנת מסיבת התה המטורפת. בפרק 7 של הספר מגיעה אליס לחצר בית הארנביב, ששתי ארובותיו בצורת אוזניים, וגג הבית מרופד פרווה. בחזית הבית, מתחת לעץ נמצא שולחן ערוך לשעת התה, וסביבו ישבו הכובען המטורף, הארנב והנמנמן.

הארנב והכובען מנהלים עם עליזה שיחה הרצופה הערות איגיון, חידות ומשלים, כאשר הכובען מציין ש"דעתו (של הארנב) נטרפה עליו". משפט זה מתייחס למכתם מקובל בתקופה הוויקטוריאנית: "משוגע כמו ארנב מרץ" ("Mad as a March hare"). מקורו של מכתם זה באוסף פתגמים שפורסם על ידי ג'ון הייווד בשנת 1546. המכתם מבוסס על האמונה שבעונת הייחום של הארנבים (אשר מתרחשת באנגליה בחודש מרץ) נוטים לאבד את שפיותם ולריב. חתול צ'שייר מתאר את הארנביב כ"משתולל באביב" בהתבסס על אמונה זו.

הארנב והכובען "תקועים" בשעת התה בשל העובדה שהכובען "רצח את הזמן" כאשר הוא שר למלכת הלבבות.

האיור של טניאל מתאר את הארנב כאשר לראשו אניצי קש - סימן המקובל בתקופה הוויקטוריאנית לתאר אי שפיות.

הארנב מופיע פעם נוספת בהמשך הספר במשפט גנב הלביבות, ובאחד מפרקי הספר "מבעד למראה ומה אליס מצאה שם" כשליח המלך הלבן.

בסרטו של וולט דיסני משנת 1951, "עליסה בארץ הפלאות", מתואר שגעונו של הארנב בכך שהוא מציע לעליסה כוס תה אולם לוקח אותה ממנה כל פעם שהיא מנסה לשתות ממנה.

## אזכורים תרבותיים
*דמות הארנביב מופיעה גם בסדרה "בית העכבר" של אולפני וולט דיסני. כמו כן, דמות הארנב מוזכרת בשיר "We Have Heaven" של הלהקה "Yes", ובסרט "מקס הזועם" אחת ממכוניות המשטרה קרויה על שם הארנב.
*אחת מנבלי-העל ביקום של DC קומיקס נקראת "ארנבת מרץ".

## קישורים חיצוניים

* 

## הערות שוליים

קטגוריה:הרפתקאות אליס בארץ הפלאות
קטגוריה:ארנבים בדיוניים
קטגוריה:דיסני: דמויות
קטגוריה:דמויות ספרותיות
קטגוריה:דמויות קולנועיות
קטגוריה:אביב
קולורדו רוקיס

שמאל|ממוזער|250px|קורס פילד מגרשה הביתי של הקבוצה
**קולורדו רוקיס** (באנגלית: **Colorado Rockies**) היא קבוצת בייסבול אמריקאית מליגת ה-MLB, שבסיסה בעיר דנוור, קולורדו. הקבוצה משחקת בבית המערבי של הנשיונל ליג.

הקבוצה נוסדה ב-1993 והצטרפה לנשיונל ליג יחד עם הפלורידה מארלינס כשתי קבוצות הרחבה באותה העונה. ב-1995 העפילה הקבוצה לפלייאוף בפעם הראשונה, אך הפסידה בסיבוב הראשון לאטלנטה ברייבס, ב-2007 השיגה הקבוצה 14 ניצחונות מתוך 15 המשחקים האחרונים בעונה, והצליחה להגיע למשחק הכרעה על העפלה לפלייאוף בו ניצחה את הסן דייגו פאדרס באינינג ה-13. בפלייאוף השיגה עוד שבעה ניצחונות רצופים כאשר ניצחה בסדרת חצי הגמר את פילדלפיה פיליז 0-3 ובגמר הנשיונל ליג את שיקגו קאבס 0-4. בוורלד סיריס התמודדה הקבוצה מול בוסטון רד סוקס והפסידה 0–4.

בשתי העונות הראשונות שיחקה הקבוצה במגרש הפוטבול אצטדיון מייל היי, וב-1995 עברה לאצטדיון חדש, קורס פילד, שמומן מכספי הציבור בעלות של כ-300 מיליון דולר. אצטדיון זה נחשב למגרש בעל יתרון התקפי, מאחר שהאוויר הדליל והיבש בדנוור הקשיח את כדורי המשחק וגרם להם לעוף רחוק יותר. לאחר שנכנס לשימוש ברחבי הליגה מתקן מייצב לחות ירד מספר ההום ראן באצטדיון לאזור הממוצע הכללי.

## קישורים חיצוניים

* 

* 

קטגוריה:דנוור: מועדוני ספורט
אלבטרוס בולר

ימין|ממוזער|אלבטרוס בולר במעוף
**אלבטרוס בולר** (שם מדעי: *Thalassarche bulleri*) הוא עוף ימי קטן השייך למשפחת האלבטרוסיים. הוא מקנן באיים הסמוכים לניו זילנד, וניזון בימים הקרובים לאובטרליה או במימי דרום האוקיינוס השקט. הוא קרוי על שמו של האורניתולוג הניו זילנדי וולטר בולר (1838–1906). הוא מחולק לשני תת-מינים: הראשון, *T.b. bulleri*, מקנן באיי סולנדר (Solander) ובאיי סנארס; השני, *T.b. platei*, מקנן באיי צ'אטם ובאיי שלושת המלכים.

ניצויו של עוף זה מזכיר את הניצוי של השחפים - גבו וחלקן העליון של כנפיו שחורים, ובטנו לבנה. ראשו וצווארו אפורים-כסופים, ומסביב לעיניו אזורים לבנים. המקור שחור ברובו, קצהו צהוב.

אלבטרוסי הבולר חיים במושבות. הם נוהגים לקנן על צוקים ועל מדרונות חופיים תלולים, ולעיתים מתחת לעצים רחוקים מן החוף. הקן בנוי מאדמה, מעשבים ומשורשים, והוא לרוב משוקע באדמה. הרבייה מתחילה בזמנים שונים בהתאם לתת-המין: תת-המין הדרומי (T.b. bulleri) מתחיל בדצמבר, בעוד שתת-המין הצפוני מתחיל שלושה חודשים קודם לכן. שני ההורים דוגרים על הביצה במשך 60 ימים בתורות שאורכם הממוצע 10 ימים. הגוזלים מתחילים לעוף כ-170 ימים לאחר הבקיעה מן הביצה.

בעבר איגוד השימור העולמי (IUCN) סיווג את מצב השימור של המין כ"פגיע" (Vulnerable), אולם מחקר שנערך מאוחר יותר הראה כי העוף אינו נדיר כפי שנחשב עד אותה עת. בהתאם, מצב השימור של המין שופר ב-2008 ל"קרוב לסיכון" (Near Threatened).

## קישורים חיצוניים

* גיליון עובדות אודות המין, אתר BirdLife International
* שינוי מצב השימור של המין, באתר BirdLife International

## הערות שוליים

קטגוריה:בעלי חיים שתוארו ב-1893
קטגוריה:טקסונים שתוארו בידי וולטר רוטשילד
בולר
קטגוריה:ניו זילנד: עופות
מסיבת רחוב

[שמאל|ממוזער|250px|שוטרים וחוגגים במסיבת רחוב ברחוב מיפלין ב[מדיסון שבוויסקונסין, ארצות הברית, 2007]]
שמאל|ממוזער|250px|מסיבת אוזניות בתל אביב
**מסיבת רחוב** היא מסיבה או אירוע-חוצות המוני, המתקיימים ברחוב. מסיבות הרחוב מתאפיינות בדרך כלל בכמות גדולה של חוגגים היורדים אל הרחוב, שנחסם לתנועה למשך המסיבה; וחוגגים במוזיקה, ריקודים ואינטראקציה חברתית. במקרים רבים מצטרפים עסקים מקומיים ליוזמות מסוג זה ומאפשרים הופעות או משמיעים מוזיקת ריקודים ברחבת הכניסה אליהם, ונהנים מגידול זמני בהכנסות.

## מסיבות רחוב בישראל
מסיבות רחוב נערכות בישראל לציון חגים כמו פורים ושמחות אחרות כגון יום העצמאות, והן נעשות בשיתוף ובעידוד הרשות המקומית.

בעבר נחגגו בתל אביב מסיבות ברחוב דיזנגוף וברחוב שינקין. כיום שכונת פלורנטין מהווה את המוקד העיקרי למסיבות רחוב בעיר. כך בפורים תשס"ח ובערב יום העצמאות ה-60 למדינת ישראל נערכו בשכונה מסיבות רחוב, בהשתתפות אלפי אנשים.

ברחוב הרב קוק בתל אביב ארגנו התושבים מסיבת רחוב ב-2006, לציון השלמת שיפוץ הרחוב שארך כחצי שנה. לנוכח הצלחת האירוע, שמומן כולו מתרומות המשתתפים וללא חסויות מסחריות, החליטו התושבים להפכו למסורת וחגגו מסיבות רחוב גם בשנה העוקבת ובזו שאחריה, כשמספר המשתתפים עלה משנה לשנה. בחיפה נערכות מעת לעת מסיבות רחוב ברחוב מסדה שבהדר הכרמל, כמו גם במרכז הכרמל, תוך שיתוף פעולה בין העירייה לבין ארגונים שונים, ומ-2009 עורכת העירייה מדי קיץ אירועי "קַלָּבַּת-שבת" ברחוב הנמל שבעיר.

בירושלים התקיימה ב-2009 מסיבה המונית ברחוב דורות ראשונים שבלב העיר.

בשנת 2010 החלו להיערך בישראל מסיבות אוזניות, שבהן מחולקות לעוברים ושבים אוזניות אלחוטיות שבאמצעותן הם רוקדים לצלילי המוזיקה המשודרת מתקליטן אחד או יותר המנגן באותו הרחוב. במקרים אחרים מחולקים נגני MP3 ודיסקמנים.

קטגוריה:תרבות רחוב
רחוב
הקומונה של פריז (המהפכה הצרפתית)

**הקומונה של פריז** הייתה הרשות העירונית שכוננה בפריז עם נפילת הבסטיליה ב-14 ביולי 1789 ופעלה עד 11 באוקטובר 1795. ראש העיר הראשון היה ז'אן סילבן באיי והוא קבע את משכן העירייה באוטל דה ויל של פריז. הקומונה הופלה והוחלפה בהפיכת ה-10 באוגוסט 1792. מרגע זה הפכה למוקד כח רדיקלי ונטלה חלק במהלכים הדרמטיים ביותר של המהפכה הצרפתית. על פי חוק מה-21 במאי 1790, הפכה הממשלה המהפכנית לאורגניזם רגיל. חברי הוועידה הכללית של הקומונה נבחרו בידי תושבי 48 חלקי העיר פריז. לאחר החלפתו של ז'אן-סילוון ביי על ידי ז'רום פטיון (Jérôme Pétion) ב-13 בנובמבר 1791, החזיקו במשרת ראש העיר בזה אחר זה ניקולא שמבון, ז'אן-ניקולא פש וז'אן-בטיסט פלריו-לסקו, ששמר על כסאו עד לתשעה בתרמידור של השנה השנייה של לוח השנה המהפכני (ה-27 ביולי 1794).

## הקומונה המהפכנית של פריז
בלילה שבין ה-9 באוגוסט וה-10 באוגוסט 1792, התקיפו המהפכנים הקיצוניים, שנתמכו על ידי הקומונה הפריזאית, את ארמון הטווילרי. המלך והמלכה הפכו לשבויהם. ישיבת חירום של האספה ביטלה את המלוכה. במהלך הדיון נכחו קצת יותר משליש הצירים, כמעט כולם יעקובינים.

מה שנותר מהממשלה היה תלוי בקומונה. כאשר הקומונה שלחה חבורות רוצחים לבתי הסוהר לטבוח ב-1,400 אסירים פוליטיים, תוך כדי שליחת מכתבים המעודדים את המעשה לשאר ערי צרפת, האספה לא יכלה לעשות כלום. מצב זה נמשך עד אשר הוועידה הלאומית, שהייתה צריכה לחוקק את החוקה החדשה, התאספה ב-20 בספטמבר 1792 והפכה לממשלתה בפועל של צרפת. המלוכה בוטלה למחרת ובצרפת הוכרז משטר רפובליקני. על מנת לסמן את השינויים החדשים, הוכנס לוח שנה חדש.

ב-11 באוקטובר 1795 פורקה הקומונה והוחלפה בתריסר רבעים עירוניים (arrondissements).

## ראו גם

## קישורים חיצוניים

קטגוריה:ערכים שבהם תבנית בריטניקה אינה מתאימה
קומונה של פריז (1792)